เช็คลิสต์เมนูร้อน 11 หุ้นแกร่ง 7 เดือนราคากระฉูดเกิน 100%
“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ในตลาดหลักทรัพย์แห่งประเทศไทย (SET) ในช่วง 7 เดือนแรก โดยเทียบราคาปิด ณ วันที่ 30 ธ.ค.58 - 29 ก.ค.59 โดยการสำรวจครั้งนี้พบว่ามีหุ้นที่น่าสนใจ 11 ตัว ซึ่งราคาปรับตัวเพิ่มขึ้นเกิน 100% ดังข้อมูลต่อไปนี้
6 ส.ค. 2559

“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ในตลาดหลักทรัพย์แห่งประเทศไทย (SET) ในช่วง 7 เดือนแรก โดยเทียบราคาปิด ณ วันที่ 30 ธ.ค.58 – 29 ก.ค.59 โดยการสำรวจครั้งนี้พบว่ามีหุ้นที่น่าสนใจ 11 ตัว ซึ่งราคาปรับตัวเพิ่มขึ้นเกิน 100% ดังข้อมูลต่อไปนี้
ตารางแสดงการปรับขึ้นของราคาหุ้น ณ วันที่ 30 ธ.ค.58 -29 ก.ค.59
 
อันดับ 1 บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ราคาช่วง 7 เดือนแรก ปรับตัวเพิ่มขึ้น 220.00% โดยบล.ดีบีเอส วิคเคอร์ส (ประเทศไทย) แนะนำ “ซื้อ” ราคาเป้าหมาย 5.50 บาท
ทั้งนี้ มองว่าธุรกิจกล้องจะช่วยผลักดันผลประกอบการให้เติบโตสูง โดยคาดการณ์กำไรหลักไตรมาส 2/59 จะออกมาแข็งแกร่ง เพิ่มขึ้น 164% มาที่ 183 ล้านบาท จากปีก่อน นอกจากนี้ คาดว่าสัดส่วนกำไรในครึ่งหลังปีนี้จะอยู่ที่ 54% มากกว่าครึ่งปีแรกที่อยู่ที่ 46% เนื่องจากมีงาน fairs ขนาดใหญ่ถึง 2 งาน คาดการณ์อัตราผลตอบแทนปันผลปีนี้ 2.7% และปี 60 ที่ 3.0%
 
อันดับที่ 2 บริษัท การบินไทย จำกัด (มหาชน) หรือ THAI ราคาช่วง 7 เดือนแรก ปรับตัวเพิ่มขึ้น 174.46% โดยบล.ดีบีเอส วิคเคอร์ส (ประเทศไทย) แนะนำ “ซื้อ” ราคาเป้าหมาย 28 บาท
ทั้งนี้ มองว่าไตรมาส 2/59 บริษัทจะขาดทุนน้อยกว่าหลายปีที่ผ่านมา เนื่องจากบริษัทมีต้นทุนดำเนินงานที่ลดลง หลังผ่านการปรับโครงสร้างภายในมาแล้วในระดับหนึ่ง รวมทั้งปิดเส้นทางการบินที่ไม่ทำกำไร และที่สำคัญคือต้นทุนจากน้ำมัน Jet ที่ใช้ต่ำลงจากปีก่อน นอกจากนี้ ปีนี้จะมีกำไรจากอัตราแลกเปลี่ยนเข้ามาช่วยหนุน โดยอิงกับ Core P/E ปี 59 ที่ 6 เท่า
 
อันดับที่ 3  บริษัท มาลีกรุ๊ป จำกัด (มหาชน) หรือ MALEE ราคาช่วง 7 เดือนแรก ปรับตัวเพิ่มขึ้น 142.98%  โดยบล.กรุงศรี แนะนำ “OUTPERFORM” ราคาเป้าหมาย 73 บาท
ทั้งนี้ มองว่ากำไรสุทธิไตรมาส 2/59 จะโตถึง 43% จากปีก่อน อยู่ที่ 116 ล้านบาท จากยอดขายที่โตถึง 24% ซึ่งได้แรงหนุนจากการส่งออกน้ำผลไม้ตรามาลีในภูมิภภาค และการเติบโตของการส่งออกน้ำมะพร้าว เพิ่มขึ้นจากปีก่อน ซึ่งคาดว่ายอดขายในประเทศจะโต 5% จากปีก่อน รวมถึง Operating profit margin ซึ่งสูงสุดในรอบ 3 ปีที่ 9% 
พร้อมปรับเพิ่มประมาณการกำไรสุทธิปี 59-60 ขึ้นอีก 12-15% จากแนวโน้มที่ดีขึ้นของการส่งออกน้ำมะพร้าว, JV ในฟิลิปปินส์ และอัตรากำไรจากการดำเนินงานที่ดีขึ้นจากการคุมต้นทุนและการประหยัดต่อขนาด อิงจาก P/E ปีในปี 60 ที่ 20 เท่า
 
อันดับที่ 4 บริษัท กรุ๊ปลีสจำกัด (มหาชน) หรือ GL ราคาช่วง 7 เดือนแรก ปรับตัวเพิ่มขึ้น 136.26% โดยบล.ดีบีเอส วิคเคอร์ส (ประเทศไทย) แนะนำ “ซื้อ” ราคาเป้าหมาย 50 บาท
ทั้งนี้ มองว่ากำไรสุทธิไตรมาส 2/59 สูงสุดเป็นประวัติการณ์ที่ 249 ล้านบาท เพิ่มขึ้น 92% จากปีก่อน และ 12% จากไตรมาสที่ผ่านมา โดยมาจากกำไรในธุรกิจต่างประเทศ และคุณภาพสินเชื่อต่างประเทศที่ดี หากประมาณการกำไรไตรมาส 2/59 ถูกต้องกำไรครึ่งแรกปีนี้ จะคิดเป็น 44% ของประมาณการกำไรสุทธิทั้งปี 59 
 
อันดับที่ 5 บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ราคาช่วง 7 เดือนแรก ปรับตัวเพิ่มขึ้น 126.90% โดยบล.ดีบีเอส วิคเคอร์ส (ประเทศไทย) แนะนำ “ซื้อ” ราคาเป้าหมาย 23 บาท
ทั้งนี้ มองว่าโรงงานแห่งที่สองที่จะเพิ่มกำลังการผลิตอีก 90% คาดว่าจะแล้วเสร็จในไตรมาส 1/60 ช่วยเพิ่มประสิทธิภาพ และลดต้นทุนค่าแรงงาน ก็จะทำให้ได้รับอัตรากำไรที่ดีขึ้น แต่จะแบ่งเป็น 3 เฟส เพื่อให้มั่นใจว่าจะไม่มีเครื่องที่ว่าง โดยใช้เวลาเพียง 1 เดือนในการทำเฟสใหม่ 1 เฟส ทั้งสำหรับการสั่งซื้อและติดตั้งเครื่องจักร รวมทั้งการหาแรงงานเพิ่ม
นอกจากนี้ บริษัทมีแผนรุกตลาด e-commerce ในจีน ซึ่งปัจจุบันตลาดจีนคิดเป็น 30% จากยอดขายทั้งหมด เมื่อพิจารณาช่องทางที่ใช้อยู่ในปัจจุบัน ทั้งนี้หากหาพันธมิตรได้สำเร็จในการทำ e-commerce ก็คาดว่าสัดส่วนยอดขายจากจีนจะเพิ่มได้อีกมากเทียบกับปัจจุบัน
 
อันดับที่ 6 บริษัท คอมเซเว่น จำกัด (มหาชน) หรือ COM7 ราคาช่วง 7 เดือนแรก ปรับตัวเพิ่มขึ้น 125.24% โดยบล.บัวหลวง แนะนำ “ซื้อ” โดย Roll over ราคาเป้าหมายไปเป็นปี 60 ที่ 12.5 บาท
ทั้งนี้ มองว่ากำไรไตรมาส 2/59 อยู่ที่ 80 ล้านบาท เพิ่มขึ้น 33% จากปีก่อน โดยว่าคาดยอดขายจะอยู่ที่ 3,650 ล้านบาท เพิ่มขึ้น 10% จากปีก่อน หลังยอดขาย iPhone SE ได้รับความนิยมสูง นอกจากนี้ คาดอัตรากำไรขั้นต้นจะอยู่ที่ 13.4% ใกล้เคียงกับไตรมาส 1/59 จากยอดขาย accessory ที่เติบโตตามเป้าหมายที่ตั้งไว้ราว 18% และได้ปัจจัยบวกจากการซื้อเครื่องตรงกับ Apple ราว 1 เดือน ประกอบกับยอดเปิดซิมการ์ดที่ราว 3 หมื่นซิม ในช่วงไตรมาส 2/59 
 
นอกจากนี้ยังมีหุ้นอีก 5 ตัวที่มีราคาปรับขึ้นเกิน 100% ได้แก่ อันดับที่ 7 บริษัท พีทีจี เอ็นเนอยี จำกัด (มหาชน) หรือ PTG ปรับขึ้น 115.38%, อันดับที่ 8 บริษัท ไทยฟู้ดส์ กรุ๊ป จำกัด (มหาชน) หรือ TFG ปรับขึ้น 114.29%,  อันดับที่ 9 บริษัท เบตเตอร์ เวิลด์ กรีน จำกัด (มหาชน) หรือ BWG ปรับขึ้น 108.26%, อันดับที่ 10 บริษัท โพลีเพล็กซ์ (ประเทศไทย) จำกัด (มหาชน) หรือ PTL ปรับขึ้น 104.72% และอันดับที่ 11 บริษัท บางสะพานบาร์มิล จำกัด (มหาชน) BSBM ปรับขึ้น 100.00%
 
*การที่ราคาหุ้นในกลุ่มดังกล่าวปรับตัวขึ้นอย่างร้อนแรง เนื่องจากมีประเด็นบวกจากความคาดหวังต่อแนวโน้มธุรกิจและผลประกอบการที่ดี อย่างไรก็ตาม นักลงทุนควรศึกษาพื้นฐานและความเสี่ยงของหุ้นก่อนลงทุน พร้อมระมัดระวังในการเข้าเก็งกำไรในกลุ่มดังกล่าว เนื่องจากราคาปรับขึ้นมามากตั้งแต่ช่วงต้นปี ส่งผลให้อัพไซด์จากราคาเป้าหมายเริ่มจำกัด
 
อนึ่ง การนำเสนอข้อมูลข้างต้น เพื่อเป็นข้อมูลในการตัดสินใจ และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน